
I. PRAVNI POLOŽAJ, ORGANIZACIJA I ZADACI
[bookmark: _Hlk194486817]Zakon o zaštiti potrošača („Narodne novine“, br. 19/22, 59/23)[footnoteRef:1] člankom 132. stavcima 1. i 2. propisuje da Vlada Republike Hrvatske odlukom osniva Nacionalno vijeće za zaštitu potrošača (u daljnjem tekstu: Vijeće).  [1:  Nacionalno vijeće za zaštitu potrošača je do 18. kolovoza 2022. godini djelovalo na temelju Odluke o osnivanju Nacionalnog vijeća za zaštitu potrošača („Narodne novine“, broj 57/19), a koja je donesena na temelju članka 125. Zakona o zaštiti potrošača (“Narodne novine” broj: 41/14,110/15, 14/19).] 

[bookmark: _Hlk194319684]Vlada Republike Hrvatske je na sjednici održanoj 18. kolovoza 2022. godine donijela Odluku o osnivanju Nacionalnog vijeća za zaštitu potrošača („Narodne novine“, broj 96/22), a dana 4. siječnja 2024. Vlada je donijela Rješenje o imenovanju članova Nacionalnog vijeća za zaštitu potrošača („Narodne novine“, broj 04/24.).
Nadalje, Vlada Republike Hrvatske je 13. veljače 2025. godine donijela Rješenje o razrješenju i imenovanju predsjednika Nacionalnog vijeća za zaštitu potrošača ( „Narodne novine“, broj 30/25.), a 13. ožujka 2025. godine i Rješenje o razrješenju i imenovanju dijela članova Nacionalnog vijeća za zaštitu potrošača („Narodne novine“, broj 56/25.). 
[bookmark: _Hlk194325196]Vijeće je savjetodavno tijelo Vlade Republike Hrvatske i jedno od nositelja politike zaštite potrošača. Sukladno članku 132. stavku 9. Zakona o zaštiti potrošača, administrativne i stručne poslove za Vijeće obavlja Ministarstvo gospodarstva (dalje u tekstu: Ministarstvo). U skladu s člankom 132. stavkom 7. istoga Zakona, Vijeće podnosi Vladi Republike Hrvatske godišnje izvješće o svom radu.
Tijekom 2025. godine, u sastavu Vijeća su bili predstavnici ministarstva nadležnog za gospodarstvo (g. Goran Romek, gđa Branka Augustinović, gđa Anda Kostijal, gđa Danijela Marković Krstić i g. Vjekoslav Jukić), ministarstva nadležnog za gospodarenje otpadom (gđa Sanja Radović), ministarstva nadležnog za financije (gđa Ivana Ravlić Ivanović), ministarstva nadležnog za more, promet i infrastrukturu (gđa Jasna Divić), ministarstva nadležnog za poljoprivredu, šumarstvo i ribarstvo (gđa Sanja Kolarić Kravar), ministarstva nadležnog za pravosuđe, upravu i digitalnu transformaciju (gđa Petra Jurina), ministarstva nadležnog za vanjske i europske poslove (g. Tonko Doležal), ministarstva nadležnog za unutarnje poslove (g. Mirko Kučina), ministarstva nadležnog za turizam i sport (gđa Danijela Osrečak Perić), ministarstva nadležnog za zdravstvo (g. Hrvoje Tomljenović), ministarstva nadležnog za znanost, obrazovanje i mlade (g. Momir Karin), ministarstva nadležnog za demografiju i useljeništvo (gđa Ivana Ištuk), Državnog inspektorata (gđa Vedrana Filipović-Grčić i gđa Marina Lovrić), Agencije za elektroničke medije (g. Miro Križan), Hrvatske agencije za civilno zrakoplovstvo (gđa Ivana Cestarić Bašić), Hrvatske agencije za nadzor financijskih usluga (g. Ivan Mučnjak), Hrvatske energetske regulatorne agencije (gđa Ivana Kristić Marković), Hrvatske regulatorne agencije za mrežne djelatnosti (g. Andro Marčev), Hrvatske narodne banke (gđa Snježana Levar), Hrvatske gospodarske komore (gđa Ivona Bačelić Grgić), Hrvatske obrtničke komore (g. Bože Tomić ), Hrvatske udruge poslodavaca (gđa Marijana Filipić), Hrvatske udruge banaka (gđa Tamara Perko), reprezentativnih sindikalnih središnjica (g. Krešimir Sever, g. Boris Feis i gđa Kristina Radić Sudar), Vijeća za vodne usluge (g. Vladimir Šimić), Visokog trgovačkog suda Republike Hrvatske (g. Davor Pustijanac), akademske zajednice (g. Marko Baretić i gđa Paula Poretti) te udruga za zaštitu potrošača (gđa Ana Knežević, gđa Gordana Lukić i g. Goran Aleksić).
Vijeće sudjeluje u izradi Nacionalnog programa zaštite potrošača, kao i u izradi Izvješća o ostvarivanju mjera i aktivnosti utvrđenih Nacionalnim programom za proteklo razdoblje. Također, inicira izmjene i dopune postojećih te donošenje novih propisa u području zaštite potrošača, čime aktivno sudjeluje u kreiranju politike zaštite potrošača u Republici Hrvatskoj. 
Aktivnim radom Vijeća promiču se visoki standardi zaštite prava potrošača kroz sve sektorske politike, osobito kroz rasprave s predstavnicima tijela koja u svom djelokrugu uređuju pojedina područja zaštite potrošača, neovisnim stručnjacima iz pojedinih područja te predstavnicima udruga za zaštitu potrošača, s ciljem postizanja više razine zaštite prava potrošača u svim sektorskim politikama.
II. RAD NACIONALNOG VIJEĆA ZA ZAŠTITU POTROŠAČA U 2025. GODINI
Tijekom 2025. godine održane su četiri sjednice Nacionalnog vijeća za zaštitu potrošača (dalje u tekstu: Vijeće), i to 16., 17., 18. i 19. sjednica, dok 20. sjednica, iako sazvana, nije održana zbog nepostojanja kvoruma, pri čemu su planirane točke dnevnog reda i  relevantne teme neformalno prezentirane prisutnim članovima.
Na 16. sjednici Nacionalnog Vijeća, održanoj 13. ožujka 2025.,  članovi Vijeća detaljno su upoznati s najvažnijim aktivnostima Ministarstva gospodarstva, pri čemu je poseban naglasak stavljen na donošenje Zakona o provedbi Uredbe (EU) 2023/988 o općoj sigurnosti proizvoda. Istaknuto je kako novi regulatorni okvir značajno proširuje odgovornost sudionika u lancu opskrbe, uključujući uvoznike i ovlaštene zastupnike, čime se dodatno jača razina zaštite potrošača. Također je naglašeno pooštravanje pravila nadzora tržišta, osobito u dijelu koji se odnosi na postupanje putem sustava Safety Gate (prijašnji RAPEX), kao i potreba pravovremenog i učinkovitog reagiranja u slučajevima povlačenja nesigurnih proizvoda s tržišta.
Na predmetnoj sjednici članovi Vijeća informirani su o napretku predpristupnih pregovora za članstvo Republike Hrvatske u OECD-u. Istaknuto je kako su formalni pretpristupni pregovori u potrošačkom dijelu zaključeni, ali da i dalje postoji obveza kontinuiranog izvještavanja o napretku u provedbi 11 dugoročnih preporuka.
Nadalje, članovi Vijeća informirani su o Izvješću o provedbi Nacionalnog programa zaštite potrošača za razdoblje 2021.–2024. godine. U tom kontekstu naglašena je potreba cjelovitijeg i sustavnijeg pristupa praćenju provedbe mjera, kao i važnost pravodobne dostave podataka od strane svih uključenih dionika. Tijekom rasprave istaknuto je da je razina informiranosti potrošača i dalje jedno od ključnih područja koje zahtijeva dodatna unaprjeđenja.
Značajan dio sjednice bio je posvećen izradi Nacionalnog programa zaštite potrošača za razdoblje do 2028. godine, pri čemu su predstavljeni ključni ciljevi i prioritetna područja djelovanja. Posebno je istaknuta važnost razvoja zakonodavnog okvira, jačanja mehanizama nadzora nad tržištem, unaprjeđenja sustava alternativnog rješavanja sporova te jačanja uloge udruga za zaštitu potrošača. Također je naglašena potreba razvoja digitalnih alata i platformi koji će omogućiti bolju dostupnost informacija i učinkovitiju komunikaciju s potrošačima.
U raspravi je dodatno istaknuto kako je za učinkovitu provedbu Nacionalnog programa nužno osigurati aktivno sudjelovanje svih članova Vijeća, kao i njihovu spremnost na preuzimanje odgovornosti za provedbu aktivnosti iz njihovih nadležnosti. 
Članovima Vijeća prezentirana je i Komunikacijska strategija Nacionalnog vijeća za zaštitu potrošača te je istaknuta njezina važnost za povećanje vidljivosti, operativnosti i učinkovitosti rada Vijeća. U okviru rasprave pojedini članovi ukazali su na potrebu pravodobnije izrade predmetne strategije te većeg uvažavanja dostavljenih primjedbi i prijedloga. Unatoč iznesenim primjedbama, Komunikacijska strategija je prihvaćena s jednim glasom protiv.
Nadalje, posebna pozornost posvećena je i mjerama za ublažavanje inflatornih pritisaka, pri čemu su članovi Vijeća upoznati s proširenjem popisa proizvoda kojima je cijena ograničena te donošenjem novog zakonodavnog okvira kojim se uređuju iznimne mjere kontrole cijena, i to Odlukom o izravnim mjerama kontrole cijena određenih proizvoda i određenih kategorija proizvoda u trgovini na malo, koja je stupila na snagu 7. veljače 2025. godine, kao i novim Zakonom o iznimnim mjerama kontrole cijena, objavljenim u Narodnim novinama 8. ožujka 2025. godine.  Istaknuta je važnost dodatnog informiranja građana o dostupnim mjerama i njihovim učincima.
U završnom dijelu sjednice članovi Vijeća obaviješteni su o planiranoj konferenciji pod nazivom „Klikom do sigurnosti potrošača“, koja se održala 14. ožujka 2025. godine povodom obilježavanja Svjetskog dana prava potrošača. 
Najavljen je i redizajn postojećeg portala Sve za potrošače, kao centralnog mjesta za informiranje i komunikaciju s potrošačima, koji objedinjuje relevantne podatke i informacije iz različitih potrošačkih sektora.Top of Form
Bottom of Form
Na 17. sjednici Vijeća, održanoj 17. travnja 2025. godine, članovima Vijeća prezentirani su završni Prijedloga Nacionalnog programa zaštite potrošača za razdoblje do 2028. godine te napredak predpristupnih pregovara za članstvo Republike Hrvatske u OECD-u. 
Što se tiče Prijedloga Nacionalnog programa zaštite potrošača, istaknuto je da je isti koncipiran na način da se lako prati i izvještava, uz jasan naglasak na sadržaj, pri čemu je Ministarstvo gospodarstva izradilo svoje mjere i dalo primjere, kako bi po tom obrascu sva druga tijela dostavila svoje mjere.  
Tijekom rasprave o Prijedlogu Nacionalnog programa zaštite potrošača istaknuta je potreba ponovnog uspostavljanja Suda časti pri HGK kao važnog tijela za alternativno rješavanje sporova, što je i jedna od dugoročnih preporuka koju je Republike Hrvatska zaprimila od matičnog Odbora za potrošačku politiku OECD-a. Osim navedenog, rasprava se vodila i o važećem zakonskom uređenju koje se odnosi na odgovornost za materijalne nedostatke i komercijalno jamstvo, a koje predstavnici udruga i dalje smatraju nedovoljno određenim. 
Bottom of Form
Nadalje, članovi Vijeća su na predmetnoj sjednici informirani o napretku pretpristupnih pregovora za članstvo Republike Hrvatske u OECD-u, pri čemu je istaknuto da su pregovori formalno završeni, ali da je potrebno nastaviti s redovitim izvještavanjem o provedbi dugoročnih preporuka Odbora za potrošačku politiku. U tom kontekstu naglašeno je kako je Republika Hrvatska prepoznata kao primjer dobre prakse dobrih praksi u vezi poboljšanja politike zaštite potrošača te postupanja u skladu s danim preporukama Odbora.

Na 18. sjednici Vijeća, održanoj 17. lipnja 2025. godine, razmatran je i usvojen, uz dva glasa suzdržana, Nacionalni program zaštite potrošača za razdoblje do 2028. godine, kao temeljni strateški dokument kojim se definiraju ciljevi, mjere i aktivnosti u području zaštite potrošača za naredno četverogodišnje razdoblje.

Tijekom rasprave o novom Nacionalnom programu, istaknute su i određene važne zakonodavne inicijative koje su u tijeku, a koje su u okviru resora Ministarstva pravosuđa, uprave i digitalne transformacije, kao što su donošenje novog zakona o medijaciji. Osim navedenog, naglašeno je i da će Ministarstvo pravosuđa, uprave i digitalne transformacije  u narednom razdoblju započeti s aktivnostima vezanim uz transponiranje dvije Direktive (dijela Direktive (EU) 2024/179 o zajedničkim pravilima za promicanje popravka robe te Direktive EU) 2024/285 o odgovornosti za neispravne proizvode), što će doprinijeti većoj pravnoj sigurnosti, ali i zaštiti potrošača.  
U nastavku sjednice razmatrano je i Izvješće o provedbi Nacionalnog programa zaštite potrošača za razdoblje 2021.–2024., koje je, nakon rasprave, jednoglasno usvojeno, uz napomenu o potrebi tehničkog usklađivanja pojedinih podataka. 
Poseban dio sjednice bio je posvećen prezentaciji aktivnosti inspekcija Državnog inspektorata u području zaštite potrošača i sigurnosti hrane. U okviru izlaganja istaknuto je kako tržišna inspekcija provodi nadzore temeljem godišnjeg plana rada, ali i na temelju prijava potrošača te javno dostupnih informacija. Prema prezentiranim podacima, u 2024. godini provedeno je ukupno 12.695 inspekcijskih nadzora, dok je u razdoblju od početka 2025. godine do lipnja provedeno 5.675 nadzora . Također je istaknuto da je u 2024. godini Tržišna inspekcija zaprimila preko 4000 predstavki potrošača, a u 2025. godini preko 2000 predstavki potrošača. 
U okviru prezentacije sanitarne inspekcije naglašeno je kako sigurnost hrane predstavlja prioritetno područje njihova djelovanja, ali da se nadzor provodi i nad drugim područjima, uključujući i predmete opće uporabe, kemikalija i biocida, vode za ljudsku potrošnju, buku, zarazne bolesti te otrovnih kemikalija. Istaknuto je kako značajan dio nadzora proizlazi iz prijava potrošača, pri čemu je posebno naglašena potreba dodatne edukacije građana, osobito u pogledu razumijevanja razlike između oznaka „upotrijebiti do” i „najbolje upotrijebiti do”.
U raspravi je iznesen i prijedlog za osnivanjem posebnog povjerenstva koje bi se bavilo analizom uočenih problema i izradom prijedloga mjera za unaprjeđenje sustava zaštite potrošača, pri čemu je istaknuta važnost suradnje između članova Vijeća i Državnog inspektorata. Predstavnici Državnog inspektorata pritom su naglasili potrebu jačanja sustava alternativnog rješavanja sporova kako bi se smanjio pritisak na inspekcijska tijela, te istovremeno zadržala visoka razina zaštite potrošača. 

Na 19. sjednici Vijeća, održanoj 11. rujna 2025. godine, prezentiran je redizajn Središnjeg portala za potrošače i Nacrt prijedloga Zakona o izmjenama i dopunama Zakona o zaštiti potrošača. 
U okviru prezentacije redizajna Središnjeg portala za potrošače istaknuto je kako je cilj izrade novog portala tehnološka modernizacija te veća jednostavnost, intuitivnost i dostupnost za korisnike. Posebno je naglašeno kako će portal uključivati naprednu analitiku koja omogućuje praćenje problema potrošača, trendova i njihovih obilježja (poput dobi i lokacije), kao i analizu po pojedinim trgovcima ili pružateljima usluga, što će pridonijeti oblikovanju budućih politika zaštite potrošača. 
U nastavku sjednice predstavljene su ključne novine Nacrta prijedloga Zakona o izmjenama i dopunama Zakona o zaštiti potrošača, pri čemu je naglašeno kako je donošenje novog zakonodavnog okvira prvenstveno motivirano potrebom usklađivanja s pravnom stečevinom Europske unije, odnosno transpozicijom triju direktiva: Direktive (EU) 2023/2673 o financijskim uslugama sklopljenih na daljinu, Direktive (EU) 2024/825 o jačanju položaja potrošača u zelenoj tranziciji boljom zaštitom od nepoštenih praksi i boljim informiranjem i dijela Direktive (EU) 2024/179 o zajedničkim pravilima za promicanje popravka robe. 

Važne izmjene odnose se na nepoštenu poslovnu praksu, osobito na zabranu greenwashinga, kroz dodatno reguliranje zavaravajućih tvrdnji glede održivosti i proširenje tzv. crne liste nepoštene poslovne prakse. 

Osim navedenog, uvedene su i nove, na razini EU ujednačene oznake koje se odnose na odgovornost za materijalne nedostatke i komercijalno jamstvo, uključujući posebne naljepnice na proizvodima. Kao značajna novost ističe se i obveza trgovaca da omoguće jednostrani raskid ugovora sklopljenog na daljinu jednim klikom, na isti način kao i njegovo sklapanje.

Dodatno, trgovci koji nude financijske usluge na daljinu morat će potrošačima pružiti sažet i jasan pregled ključnih ugovornih informacija, dok će oni koji koriste AI u komunikaciji morati omogućiti kontakt s fizičkom osobom na zahtjev potrošača. Na kraju, istaknuto je kako se uvodi se europski obrazac za informacije o popravku robe u kojem će serviser morati navesti sve bitne sastavnice ugovora kojeg potrošač sklapa te obveza proizvođača da, za određene vrste proizvoda poput bijele tehnike, ne smiju odbiti popravak ni izvan jamstvenog roka, uz jasno definirane uvjete.

Osim navedenog, predstavljene su i druge novine koje su sadržane u izmjenama i dopunama Zakona o zaštiti potrošača, među kojima se posebno ističe jasnije navođenje obveze već postojeće odredbe da je najniža cijena proizvoda u posljednjih 30 dana referentna cijena za određivanje snižene cijene, budući da je postojeće uređenje stvaralo prijepore među trgovcima.

U završnom dijelu sjednice članovi Vijeća obaviješteni su o planiranim predavanjima u četiri grada (Splitu, Osijeku, Rijeci i Zagrebu) povodom obilježavanja 20. godina postojanja Mreže Europskih potrošačkih centara (ECC-Net).

Dana 17. prosinca 2025. godine zakazana je 20. sjednica Nacionalnog Vijeća koja zbog nepostojanja kvoruma nije mogla biti formalno održana niti su donesene odluke o točkama dnevnog reda koje je bilo potrebno raspraviti. Sukladno Poslovniku Vijeća, sjednica je zaključena odmah po utvrđivanju nedostatka kvoruma, međutim, uz suglasnost prisutnih članova, provedena je neformalna prezentacija planiranih točaka dnevnog reda, o čemu je sastavljena službena bilješka koja je proslijeđena svim članovima na znanje.


III. ZAKLJUČAK

Tijekom 2025. godine održane su četiri sjednice Nacionalnog vijeća za zaštitu potrošača, pri čemu jedna (peta) sjednica nije održana zbog nedostatka kvoruma, ali su planirane teme neformalno prezentirane prisutnim članovima Vijeća, o čemu je sastavljen i zapisnik koji je dostavljen svim članovima Vijeća. Tijekom 2025. godine Nacionalno vijeće za zaštitu potrošača aktivno je sudjelovalo u razmatranju i oblikovanju ključnih pitanja iz područja zaštite potrošača te je svojim radom dalo značajan doprinos unaprjeđenju potrošačke politike u Republici Hrvatskoj. Kroz održane sjednice Vijeće je kontinuirano pratilo provedbu strateških i zakonodavnih aktivnosti, razmatralo aktualne izazove na tržištu te davalo smjernice za daljnji razvoj sustava zaštite potrošača.
Na 17. sjednici prezentiran je završni Prijedlog Nacionalnog programa zaštite potrošača 2025.–2028. te napredak u pregovorima za OECD. Istaknuto je da je Prijedlog programa koncipiran na način koji omogućuje lako praćenje i izvještavanje, uz jasan naglasak na sadržaj, pri čemu je Ministarstvo gospodarstva ponudilo svoje mjere i dalo primjere, prema kojima su i druga tijela iznosila svoje mjere. U okviru rasprave o OECD-u naglašeno je da su pregovori formalnopravno završeni, ali da je potrebno nastaviti s redovitim izvještavanjem o provedbi preporuka, pri čemu je Republika Hrvatska prepoznata kao primjer dobre prakse u području politike zaštite potrošača.
Na 18. sjednici razmotren je i usvojen Nacionalni program zaštite potrošača za razdoblje 2025.-2028. kao temeljni strateški dokument kojim se definiraju ciljevi, mjere i aktivnosti u području zaštite potrošača za naredno četverogodišnje razdoblje. Također na sjednici je razmotreno i Izvješće o provedbi Nacionalnog programa zaštite potrošača za razdoblje 2021.–2024., koje je nakon rasprave jednoglasno usvojeno, uz napomenu o potrebi tehničkog usklađivanja pojedinih podataka. Također su predstavljene aktivnosti Državnog inspektorata, s naglaskom na opseg inspekcijskih nadzora i važnost edukacije potrošača, kao i potreba jačanja sustava alternativnog rješavanja sporova.
Na 19. sjednici predstavljen je redizajn Središnjeg portala za potrošače te Nacrt prijedloga Zakona o izmjenama i dopunama Zakona o zaštiti potrošača. U okviru prezentacije redizajna portala istaknuto je kako je cilj njegova razvoja tehnološka modernizacija te veća jednostavnost, intuitivnost i dostupnost za korisnike. Predstavljene su ključne novine Nacrta prijedloga Zakona o izmjenama i dopunama Zakona o zaštiti potrošača, pri čemu je kao jedna od važnijih novina istaknuto je pravilo prema kojem najniža cijena proizvoda u posljednjih 30 dana postaje referentna za određivanje snižene cijene. Također su naglašene izmjene u području nepoštene poslovne prakse, uključujući zabranu greenwashinga i dodatno reguliranje zavaravajućih tvrdnji o održivosti. Predstavljene su i novosti vezane uz odgovornost za materijalne nedostatke i komercijalna jamstva, uključujući uvođenje ujednačenih EU oznaka na proizvodima. Istaknuta je i obveza trgovaca da omoguće jednostrani raskid ugovora sklopljenog na daljinu jednim klikom, kao i obveza pružanja jasnih i sažetih informacija kod financijskih usluga na daljinu.
Zaključno, Vijeće je kroz svoje aktivnosti u 2025. godini potvrdilo kontinuitet rada i usmjerenost na unapređenje sustava zaštite potrošača, uz daljnje rasprave i aktivnosti planirane za naredno razdoblje.Top of Form

